text: Cyberkriminaliteten eksploderer i Sydjylland
  10 februar 2016 kl. 11.23
  Der sker færre indbrud og tyverier, men til gengæld så sker der markant mere it- og cyberkriminalitet. Det viser tal fra politiet. 
  ”Kære kunde, 
  Vores registreringer viser, at du er berettiget til en tilbagebetaling af skat. 
  Den hurtigste og nemmeste måde at få din refusion er en direkte indbetaling til din personlige konto. Udfyld formularen her. ”
   
  Sådan lyder bare en af de mails, som Skat i december 2015 advarede imod. Phising kaldes denne form for databedrageri, hvor svindlere forsøger at narre internetbrugere til at oplyse blandt andet deres betalingskortoplysninger. Og blandt andet denne form for cyberkriminalitet er i kraftig fremgang.
  Mens andre former for kriminalitet er på retur, så er der nemlig en eksplosiv fremgang for bedrageri med data, altså cyberkriminalitet.
  Politiets tal viser, at der i Danmark i 2013 var 2196 sigtelser for databedrageri. Det tal voksede i 2014 til 4992 sigtelser, mens der i 2015 var 10808 sigtelser. Det betyder altså, at antallet af sigtelser for databedrageri er mere end fordoblet fra  2014 til 2015.
  Også lokalt er der en tendens til, at cyberkriminaliteten er på vej frem. I Sydøstjyllands Politi er antallet af anmeldelser for bedrageri og databedrageri mere end fordoblet fra 2011 og frem til 2015. I 2011 var der 634 anmeldelser, mens der i 2015 var 1681 anmeldelser.
  Også ved Syd- og Sønderjyllands Politi oplever man en stigning. Mens antallet af anmeldelser om bedrageri generelt er faldende, så er antallet af anmeldelser om databedrageri steget fra 668 i 2014 til 704 i 2015.
  En del af stigningen i databedrageri i 2015 skyldes ifølge Rigspolitiet en ændring af registreringspraksis, så anmeldelser, der tidligere blev registreret som tyveri fra pengeautomat, nu registreres som databedrageri.
  Grafen baserer sig på centrale nøgletal fra Rigspolitiet.
  